钦定古今图书集成/理学汇编/学行典/第167卷 > 薛瑄
## 钦定古今图书集成/理学汇编/学行典/第167卷 > 薛瑄

按《明外史薛瑄传》：“瑄字德温，河津人。父贞，洪武初领
乡荐，为元氏教谕。母齐，梦一紫衣人谒见，已而生瑄，
性颖敏，就塾授之诗书，辄成诵，日记千百言。及贞改
任荥阳，瑄侍行。时年十二，以所作诗赋呈监司，监司
奇之。既而闻高密魏希文、海宁范汝舟深于理学，贞
乃并礼为瑄师。由是尽焚所作诗赋，究心洛闽渊源”，
至忘寝食。后贞复改官鄢陵。鄢陵诸生多朴陋，国制
教官历九年，诸生无登乡荐者。教官谪戍，贞以为忧。
乃命瑄补鄢陵学生，遂举河南乡试第一，时永乐十
有八年也。明年成进士。以省亲归，居父丧，悉遵古礼。
宣德中，服除，擢授御史。三杨欲见之，谢不往。出监湖
广银场，日探《性理》诸书，学益进。以继母忧归。正统初，
还朝，尚书郭琎举为山东提学佥事。首揭《白鹿洞学
规》，开示学者。延见诸生，亲为讲授。才者乐其宽，而不
才者惮其严，皆呼为薛夫子。王振语三杨：“吾乡谁可
为京卿者？”以瑄对。召为大理左少卿。三杨以用瑄出
振意，欲瑄一往见，俾李贤语之。瑄正色曰：“拜爵公朝，
谢恩私室，吾不为也。”其后议事东阁，公卿见振多趋
拜，瑄独屹立。振趋揖之，瑄亦无加礼，自是衔瑄。指挥
某死，妾有色，振从子山欲纳之，妻不肯。妾遂讦妻毒
杀夫，下都察院讯，已诬服。瑄及同官辨其冤，三却之。
都御史王文承振旨，诬瑄及左右少卿贺祖嗣、顾惟
敬等故出人罪。振复讽言官劾瑄等受贿，并下狱。论
瑄死，祖嗣等末减有差。系狱待决，瑄读《易》自如。子三
人，愿一子代死，二子充军。不允。及当行刑，振苍头忽
泣于爨下问故。泣益悲，曰：“闻今日薛夫子将刑也。”振
大感动。会刑科三覆奏，兵部侍郎王伟亦申救，乃免
刑。久之释还。景帝嗣位，用给事中程信荐，起大理寺
丞。也先入犯，分守北门有功。寻出督贵州军饷，事竣，
即乞休，学士江渊奏留之。景泰二年推南京大理寺
卿。富豪杀人，狱久不决，瑄执寘之法，召改北寺。苏州
大饥，贫民掠富豪粟，火其居，蹈海避罪。王文以阁臣
出视，坐以叛，当死者二百馀人。瑄力辨其诬。文恚曰：
“此老倔强犹昔然。”卒得减死。屡疏告老，不许。英宗复
辟，用杨善荐，拜礼部右侍郎兼翰林院学士，入阁预
机务。王文、于谦下狱，下群臣议，石亨等将置之极刑。
瑄力言于帝。后二日，文、谦死，获减一等。帝数召见，瑄
所陈皆关君德。事已见石亨、曹吉祥乱政，倾徐有贞、
李贤，叹曰：“君子见机而作，不俟终日，吾可久居此乎？”
疏乞骸骨。帝心重瑄，微嫌其老，又尝于帝前误称“学
生”，乃许之归。瑄学一本程、朱。其修已教人，以复性为
主，充养邃密，言动咸可法。尝曰：“自考亭以还，斯道已
大明。无烦著作，直须躬行耳。”有《读书录》二十卷，平易
简切，皆自言其所得，学者宗之。天顺八年六月得疾，
危坐正寝而逝，年七十有六。赠礼部尚书，谥文清。弘
治时，给事中张九功请从祀文庙，诏祀于乡。已，给事
中杨廉请颁《读书录》于国学，俾六馆诵习，且请祠名。
诏赐名“正学。”隆庆六年，允廷臣请，从祀先圣庙庭。